Hivatásos Tűzoltók Független Szakszervezete
Tisztelt Küldöttgyűlés, tűzoltóbajtársaim!

Horváth Tivadar vagyok és Szakszervezetünk Elnökségében Zala megyei tisztségviselőként 2014-től 2016-ig Országos Választmányi tagként, majd egy éves szünet, kihagyás után 2017-től Elnökségi tagként képviselem a megyét. 20 évesen lettem és ugyanennyi ideje vagyok tűzoltó és szakszervezeti tag Zalaegerszegen. Édesapám is tűzoltó volt 30 évig, így régóta van rálátásom a Tűzoltóságra. Egyben ellátom a zalaegerszegi HTFSZ egység vezetését is. 
A megyében jelenleg csak Mi vagyunk önálló egység a 60 fős tagsági létszámmal, a többi város, Lenti, Keszthely, Nagykanizsa egységeinek tagjai Központi tagokká váltak, ahogy az utóbbi időkben ez jellemző lett a többi megyére is. 
A 2017 évi Küldöttgyűlésen történt megválasztásomat először is nagyon köszönöm. A munkámról pár szóban.
A megyei Igazgatóval, megválasztásom után tudattam az iránti szándékomat hogy Zalában minden olyan problémát, észrevételt fel kívánok tárni, amit a tagság, a tűzoltók felém továbbítanak, vagy én tudomást szerzek róluk. A volt egységvezetőkkel, kontaktszemélyekkel folyamatos információgyűjtést tartok a laktanyákban tapasztalható problémákról és ezeket a segítőkész Tűzoltóparancsnokok segítségével kisebb nagyobb sikerrel meg is oldottuk. Zala megye szociális Bizottságában is a Szakszervezet részéről részt veszek a munkában. Itt derült fény arra, hogy az év szeptember hónapjában elfogyott a megye keretösszege, ami azt eredményezte, hogy a 6/2013 BM rendelet által törvényesen adandó gyermekszületési segélyeket azon kollégák részére kifizetni már nem tudták, akik erre jogosultak lettek volna. Megyei majd később OKF szintű folyamatos utánajárásom meghozta a pozitív eredményt. A kérelmet beadott kollégák részére az Igazgatóság kifizette ezeket az év vége előtt. 
Erős igazságérzet táplál és ennek köszönhetően az Elnökségi üléseken-melyeken két alkalmat kivéve mindig részt vettem-hozzászólásaimat, javaslataimat meg is teszem, még ha néhány esetben naivnak vagy első hallásra esélytelen harcnak tűnhet némelyik. (hiányzásom egy esetben családi másrészről pedig szolgálati nap volt)
Szerencsésnek érzem magam abban az értelemben, hogy a HTFSZ Elnöke, Salamon Lajos több alkalommal, mint egy mankó van segítségemre a megyei Igazgatóval történő egyeztetés és tárgyalási metodikát érintően, még ha nem is mindig személyesen teszi ezt. Köszönet érte a zalai tűzoltók nevében is. 
A munkaszüneti napokra járó távolléti díj, a 174/208-as osztószám kérdése, a rossz besorolási parancsok, a különböző ellátási hiányosságok mind napirenden álló, és megoldásra váró problémák, amivel az Igazgatóságot folyamatosan megkeresem, de ezek nagy része országos gond ezért a megoldásukban szeretnék aktívan részt vállalni.
A HTFSZ a tűzoltók érdekeit tartja mindig szem előtt, értünk van, de a Szakszervezet az nem mi vagyunk 13-an, az Elnökség, hanem mindnyájan a teljes Tűzoltó társadalom. Én azt vallom, hogy össze kell tartanunk, össze kell fognunk a bennünket érő támadások, megalázások, sorozatos lenézések és törvénytelen lépések ellen és higgyétek el, ha ezt megtesszük, akkor nincs az a hatalom, aki rajtunk fogást talál majd. Én ezen fogok dolgozni. Kérem fogadjátok el a beszámolómat. 

